Povzetek revizijskega poročila
Pravilnost financiranja volilne kampanje liste kandidatov Slovenska demokratska stranka – SDS za volitve poslancev iz Republike Slovenije v Evropski parlament v letu 2024

Računsko sodišče je izvedlo revizijo pravilnosti financiranja volilne kampanje liste kandidatov Slovenska demokratska stranka – SDS za volitve poslancev iz Republike Slovenije v Evropski parlament v letu 2024, ki jo je organizirala politična stranka Slovenska demokratska stranka –SDS.

Cilja revizije sta bila izrek mnenja o pravilnosti poslovanja in izrek mnenja o pravilnosti poročanja v skladu z Zakonom o volilni in referendumski kampanji.

Računsko sodišče je politični stranki Slovenska demokratska stranka – SDS izreklo mnenje s pridržkomo pravilnosti poslovanja v skladu z Zakonom o volilni in referendumski kampanji**.** Stranka je med brezplačnimi storitvami izkazala stroške, pri katerih ni šlo za brezplačne storitve, ampak za prevzete obveznosti, za kar bi morala predložiti račune, česar pa ni storila. Ti stroški zato predstavljajo tudi nepravilnost pri porabi sredstev. Poleg tega je stranka s posebnega transakcijskega računa za volilno kampanjo poravnala stroške, ki niso stroški volilne kampanje.

Računsko sodišče je politični stranki Slovenska demokratska stranka – SDS izreklo mnenje s pridržkomo pravilnosti poročanja v skladu z Zakonom o volilni in referendumski kampanji, saj jestranka napačno izkazala tako zbrana kot tudi porabljena sredstva.

Ljubljana, 28. marca 2025